1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 3
Bak masanyan Nabi Musa teungoh geurabe bubiri-bubiri ngon kaméng-kaméng Yitro, atra yah tuwan gobnyan, nyang jeuet keu imeum di tanoh Midian. Watée gobnyan teungoh geuparôh beulatang nyang geurabe nyan u meurandeh padang guron, trok kheueh laju gobnyan u Gunong Sinai, gunong nyang suci.
2 Bak teumpat nyan malaikat TUHAN laju geupeuleumah droe ubak Nabi Musa lam apui hu nyang jiteubiet di teungoh-teungoh uteun. Nabi Musa geukalon uteun nyan hu, teuma hana tutong.
3 "Luwa biasa," pike gobnyan. "Uteun nyan hana tutong! Meunyoe meunan bah kheueh ulôn ngieng leubeh rab lom."
4 TUHAN geukalon Nabi Musa geupeurab ubak uteun nyang hu nyan, dan gobnyan laju geutawök nibak teungoh-teungoh uteun nyan, "Musa! Musa!" "Ulôn na disinoe," jaweueb Nabi Musa.
5 Laju Po teu Allah meufeureuman, "Bék to keunoe. Suét seulob bak gaki gata nyan, sabab tanoh nyang gata giloe nyan na kheueh tanoh suci.
6 Ulôn nyoe Allah indatu gata, Allah Nabi Ibrahim, Allah Nabi Ishaq dan Allah Nabi Yakub." Dan Nabi Musa laju geutob muka gobnyan, sabab gobnyan teumakot geupandang Po teu Allah.
7 Dan laju TUHAN meufeureuman, "Ulôn ka Ulôn ngieng seungsara nyang jirasa lé umat Ulôn di nanggroe Meusé, dan ka Ulôn deungoe awaknyan jikliek-kliek jilakée mangat bubagaih teupeubeubaih nibak ureuëng-ureuëng nyang seksa awaknyan. Sikeubiet jih, Ulôn kuteupeue banmandum keuseungsaraan awaknyan.
8 Sababnyan kheueh Ulôn treun keu Lôn jak peubeubaih awaknyan nibak jaroe ureuëng Meusé dan Ulôn ba awaknyan mangat jiteubiet nibak nanggroe nyan jituju ubak saboh nanggroe nyang luwah. Tanoh jih kaya ngon subô, dan jinoenyoe jiduek lé bansa Kanaan, bansa Het, Amori, Feris, Hewi dan Yebus.
9 Jimo ngon jimeuba-e bansa Israel ka Ulôn deungoe, dan Ulôn kalheueh cit Ulôn ngieng pakriban awaknyan jiseksa ngon jiteugom lé bansa Meusé.
10 Jinoenyoe gata Ulôn utus keu gata jak meuhadab ubak raja Meusé mangat gata hase gata peuteubiet bansa Ulôn nibak nanggroe nyan."
11 Teuma Nabi Musa geupeugah ubak Po teu Allah, "Soe ulôn nyoe, sampoe hase ulôn jak meuhadab raja dan ulôn ba ureuëng Israel jiteubiet nibak nanggroe Meusé?"
12 Feureuman Allah, "Ulôn teuma Lôn tulông gata. Dan meunyoe bansa nyan ka gataba dan gata peuteubiet nibak nanggroe Meusé, gata teuma meuiébadat ubak Ulôn bak gunong nyoe. Nyan kheueh bukeuti jih bahwa Ulôn kutulông gata."
13 Geujaweueb lom lé Nabi Musa, "Teuma meunyoe ulôn meurumpok ngon ureuëng-ureuëng Israel dan ulôn peugah ubak awaknyan: 'Allah indatu gata ka geu-utus ulôn ubak gata,' awaknyan pasti jitanyong, 'Soe nan gobnyan?' Dan peue nyang harôh ulôn jaweueb ubak awaknyan?"
14 Feureuman Allah, "Ulôn na kheueh ULÔN NA. Nyoe kheueh nyang harôh gata peugah ubak bansa Israel, Gobnyan nyang teupeugah ULÔN NA, ka geu-utus Ulôn ubak gata.
15 Peusampoe cit teuma ubak awaknyan bahwa Ulôn, TUHAN Allah indatu awaknyan, Allah Nabi Ibrahim, Allah Nabi Ishaq, dan Allah Nabi Yakub, geu-utus gata ubak awaknyan. Ulôn kheueh TUHAN, nyan kheueh nan Ulôn keusiumu masa. Nyan kheueh teuhôi keu Ulôn keu banmandum bansa treun meutreun.
16 Jak kheueh dan peusapat kheueh banmandum peumimpén Israel. Peumaklum kheueh ubak awaknyan bahwa Ulôn, TUHAN Allah indatu awaknyan, Allah Nabi Ibrahim, Allah Nabi Ishaq dan Allah Nabi Yakub, ka geupeuleumah droe ubak gata. Peugah kheueh ubak awaknyan bahwa Ulôn ka lheueh Ulôn jak ubak awaknyan dan ka Ulôn ngieng pakriban awaknyan jiseksa lé bansa Meusé.
17 Dan ka Ulôn cok keuputosan keu Ulôn ba awaknyan jiteubiet nibak nanggroe Meusé, teumpat awaknyan jiseksa, dan Ulôn ba awaknyan bak saboh nanggroe nyang kaya ngon subô, nanggroe bansa Kanaan, bansa Het, Amori, Feris, Hewi dan Yebus.
18 Umat Ulôn teuma jideungoe tutoe haba gata. Óh lheuehnyan gata meusajan-sajan ngon peumimpén-peumimpén bansa Israel harôh gata jak meuhadab ubak raja Meusé sira gata peugah ubak raja nyan lagée nyoe, 'TUHAN, Allah ureuëng Ibrani ka teuka geujak peugah droe ubak kamoe. Jinoenyoe neubri kheueh idhin ubak kamoe keukamoe jak nyang jiôh jih lhée uroe meuneujak u padang pasi guna kamoe peuseumah keureubeuen ubak TUHAN, Allah kamoe.' "
19 Óh lheueh nyan Po teu Allah meufeureuman lom, "Ulôn kuteupeue bahwa raja nanggroe Meusé nyan hana jipeubiyeu gata jak, keucuali meunyoe raja nyan teupaksa.
20 Teuma Ulôn kupeuguna keukuasaan Lôn, dan Ulôn huköm Meusé ngon bala dan beuncana nyang brat-brat nyang Ulôn peuteuka keu nanggroe nyan. Óh ka lheuehnyan, barô kheueh jih nyan jibri idhin ubak gata keu gata beurangkat.
21 Ulôn teuma Lôn peujeuet ureuëng nanggroe Meusé nyan jipeumurah até ubak gata, teuma bak watée umat Ulôn jibeurangkat, gata hana tajak ngon jaroe söh.
22 Tieb-tieb ureuëng inong bansa Israel jilakée ubak waréh sileungka ureuëng Meusé dan nibak inong nanggroe Meusé nyang tinggai saboh rumoh, peukayan, meunan cit deungon piasan pirak dan méuh, banmandum nyan teuma gata peungui bak aneuëk-aneuëk gata. Deungon cara lagée nyan gata ka gata reupah ureuëng Meusé."
Wordproject® is a registered name of the International Biblical Association, a non-profit organization registered in Macau, China.